สิ้นอุทัย แก้วละเอียด มือระนาดเอกชั้นครู ศิลปินแห่งชาติด้านดนตรีไทยปี 2552 จากอาการปอดติดเชื้อ
สิ้นอุทัย แก้วละเอียด มือระนาดเอกชั้นครู ศิลปินแห่งชาติด้านดนตรีไทยปี 2552 จากอาการปอดติดเชื้อนายชาย นครชัย อธิบดีกรมส่งเสริมวัฒนธรรม เปิดเผยว่า นายอุทัย แก้วละเอียด ศิลปินแห่งชาติสาขาศิลปะการแสดง (ดนตรีไทย) ปี 2552 เสียชีวิตเมื่อเวลา 06.40 น. ที่โรงพยาบาลศิริราช  จากอาการปอดติดเชื้อ สิริรวมอายุ 88 ปี โดยญาติได้ขอพระราชทานน้ำหลวงอาบศพ ในวันที่ 4 กุมภาพันธ์ เวลา 17.00 น. และสวดพระอภิธรรมศพ เวลา 18.00 น. จากนั้นระหว่างวันที่ 5 - 8 กุมภาพันธ์ 2563 กำหนดสวดพระอภิธรรมศพเวลา 19.00 น. ณ ศาลา 5 วัดมกุฏกษัตริยารามราชวรวิหาร จากนั้นจะเก็บศพไว้บำเพ็ญกุศลเป็นเวลา 100 วัน และกรมส่งเสริมวัฒนธรรม จะดำเนินการขอพระราชทานเพลิงศพให้ต่อไปนายอุทัย แก้วละเอียด เป็นชาวอำเภออัมพวา จังหวัดสมุทรสงคราม เติบโตในครอบครัวปี่พาทย์ ฝึกฝนหัดดนตรีไทยจนมีความสามารถฝากตัวเป็นลูกศิษย์ระนาดเอกของหลวงประดิษฐ์ไพเราะ ณ สำนักปี่พาทย์บ้านบาตร  ได้รับการถ่ายทอดชั้นเชิงการบรรเลงเดี่ยวระนาด เพลงหน้าพาทย์ การปรับวง การขับร้องและการประชันวงอย่างลึกซึ้งมีความรู้แตกฉาน ทั้งระนาดเอกและระนาดทุ้ม มีผลงานและประสบการณ์ด้านดนตรีไทยมาอย่างยาวนานกว่า 65 ปี  บรรเลงปี่พาทย์ไว้กับงานบันทึกเสียงเพลงไทย ทั้งเพลงโบราณ เพลงชุดความรู้สายวิชาหลวงประดิษฐ์ไพเราะ ได้ใช้ความรู้ความสามารถทางด้านดนตรีไทยไปเผยแพร่ยังต่างประเทศ และได้รับเชิญให้แสดงเดี่ยวระนาดเอก ในการแสดงระนาดโลก ที่ศูนย์วัฒนธรรมแห่งประเทศไทย บั้นปลายชีวิตยังตั้งใจถ่ายทอดความรู้ให้แก่ศิษย์ และปรับวงไทยบรรเลงที่อำเภออัมพวาบ้านเกิด จนเป็นวงดนตรีไทยที่มีชื่อเสียงและยังสร้างสรรค์ผลงานเพลงอย่างต่อเนื่อง